Ne apropiem cu pași repezi de startul celei mai importante și mai așteptate competiții fotbalistice ale acestui an, turneul final al EURO 2024 care se va desfășura în mai multe orașe din Germania.
Cele 24 de echipe naționale calificate au intrat în febra ultimelor pregătiri, majoritatea selecționerilor și-au definitivat deja loturile și le-au anunțat oficial, iar ultimele elemente înainte de plecarea spre Germania vor fi partidele test din următoarele zile.
Selecționerul Edi Iordănescu este printre puținii care nu știe încă exact care sunt cei 26 de tricolori care vor merge în Germania, el având o listă de 28, așa că trebuie să renunțe la doi. Asta după ce UEFA a acceptat solicitarea mai multor federații de a mări numărul jucătorilor din lot de la clasicul 23 la 26.
Dacă Edi Iordănescu încă nu știe care sunt cei 26 și din acest motiv, evident, nici nu poate creiona un posibil prim unsprezece, mai ales că are cel puțin doi jucători sub supraveghe medicală, în schimb jurnaliștii de la publicația engleză online Goal.com au creionat și sistemul și repartizarea jucătorilor României. Cu alte cuvinte, i-au făcut deja echipa lui Edi Iordănescu!
Portar ar urma să fie, paradoxal, omul care nu a mai apărat la club nici un minut din iarnă până acum, Horațiu Moldovan de la Atletico Madrid. Cei patru de pe fund sunt Rațiu, Drăgușin, Burcă și Bancu. La mijloc ar urma să fie doi închizători, Man și Marin.
Trei mijlocași cu caracter ofensiv îl vor susține pe Pușcaș. Unicul vârf. Aceștia sunt Ianis Hagi pe dreapta, căpitanul Stanciu central și revelația Drăguș pe stânga. Marin este, cel mai probabil, Răzvan, cel care aproape sigur va continua la Empoli, care e dispusă să plătească lui Cagliari două milioane euro pentru transferul definitiv.
România este descrisă de cei de la Goal drept „o forță de luat în seamă sub comanda lui Edward Iordănescu, care a dat dovadă de consistență în campania de calificare”. Goal adaugă: „Chiar dacă lipsa de experiență la nivel înalt poate scădea șansele României în complicata grupă cu Belgia, Slovacia și Ucraina, tricolorii sunt într-o formă bună cu Iordănescu și ar putea fi capabili să facă o surpriză”.